Projekts

|  |
| --- |
|  |

LATVIJAS REPUBLIKAS MINISTRU KABINETS

2017. gada \_\_\_. \_\_\_\_\_\_\_\_\_ Noteikumi Nr.

Rīgā (prot. Nr. )

**Kārtība, kādā veic datu apmaiņu attiecībā uz elektroniski nosūtāmiem rīkojumiem un paziņojumiem par to izpildi**

Izdoti saskaņā ar likuma "Par nodokļiem un

 nodevām"18.2panta devīto daļu,

Kredītiestāžu likuma 66.2panta astoto daļu un

 Maksājumu pakalpojumu un elektroniskās naudas

likuma 44.3panta desmito daļu

**1. Vispārīgie jautājumi**

1. Noteikumi nosaka kārtību, kādā:

1.1. Valsts ieņēmumu dienests (turpmāk – Dienests) paziņo rīkojumus par nodokļu maksātāja norēķinu operāciju daļēju vai pilnīgu apturēšanu, rīkojumus par naudas līdzekļu apķīlāšanu, rīkojumus par naudas līdzekļu pārskaitīšanu un rīkojumus par iepriekš paziņotā rīkojumā noteiktās izpildāmās darbības vai naudas līdzekļu apmēra precizēšanu vai par iepriekš paziņotā rīkojuma atcelšanu (turpmāk – Dienesta rīkojumi) un saņem paziņojumus par rīkojuma par naudas līdzekļu apķīlāšanu izpildi (turpmāk – paziņojumi) elektroniski, izmantojot Valsts reģionālās attīstības aģentūras (turpmāk – Aģentūra) pārziņā esošā Valsts informācijas sistēmu savietotāja Datu izplatīšanas tīklu (turpmāk – DIT), vai šifrēti ar elektroniskā pasta starpniecību;

1.2. kredītiestādes un maksājumu pakalpojumu sniedzēji, kas noteikti Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā, (turpmāk abi kopā – Subjekts) saņem Dienesta rīkojumus un zvērinātu tiesu izpildītāju rīkojumus par naudas līdzekļu apķīlāšanu, rīkojumus par naudas līdzekļu pārskaitīšanu un rīkojumus par iepriekš paziņotā rīkojumā noteiktās izpildāmās darbības vai naudas līdzekļu apmēra precizēšanu vai par iepriekš paziņotā rīkojuma atcelšanu (turpmāk – ZTI rīkojumi) un paziņo paziņojumus elektroniski, izmantojot DIT;

1.3. Subjekts saņem Dienesta rīkojumus un paziņo paziņojumus šifrēti ar elektroniskā pasta starpniecību.

2. Datu apmaiņa šo noteikumu projekta izpratnē ir Dienesta rīkojumu un/vai ZTI rīkojumu un Subjektu paziņojumu saņemšana un paziņošana.

3. Lai Subjekts varētu saņemt un izpildīt ZTI rīkojumus, izmantojot DIT, Tiesu administrācija (turpmāk – Administrācija) nodrošina Izpildu lietu reģistra datu apmaiņas ar DIT starpniecību uzsākšanu un veikšanu šajos noteikumos noteiktajā kārtībā.

**2. Datu apmaiņa ar DIT starpniecību**

**2.1. Datu apmaiņas ar DIT starpniecību uzsākšana**

4. Lai uzsāktu datu apmaiņu ar DIT starpniecību, Dienests un Administrācija (turpmāk abi kopā – Iestāde) un Subjekts pieprasa Aģentūrai DIT vides lietotāja tiesības. Pieprasījumu nosūta rakstveidā (elektroniskā dokumenta veidā vai papīra formā), izmantojot veidlapas, kas izvietotas vietnē https://viss.gov.lv/. Aģentūra 5 (piecu) darba dienu laikā no pieprasījuma saņemšanas paziņo par piešķirtajām tiesībām uz pieprasījumā norādīto elektroniskā pasta adresi. Aģentūra nodrošina DIT testa vidi.

5. Iestāde savā tīmekļvietnē publicē savu DIT kanālu nosaukumus.

6. Subjekts pēc tam, kad, izmantojot Aģentūras nodrošināto DIT testa vidi, ir pārliecinājies par faktisku iespējamību izgūt un ievietot datus DIT, veic pieslēgšanās pieprasījumu attiecīgās Iestādes DIT kanāliem, par ko Iestāde saņem automātisku paziņojumu.

7. Subjekts pēc DIT vides lietotāja tiesību saņemšanas un ne vēlāk kā 10 (desmit) darba dienas pirms pieslēgšanās pieprasījuma Iestādes DIT kanāliem nosūtīšanas paziņo uz Iestādes oficiālo elektroniskā pasta adresi šādu informāciju:

7.1. Subjekta nosaukumu, reģistrācijas numuru;

7.2. Subjekta elektroniskā pasta adresi (-es), uz kuru nosūtāms Subjekta pieslēgšanās apstiprinājums un cita veida informācija, kas saistīta ar Dienesta un ZTI rīkojumu un paziņojumu paziņošanu;

7.3. dienu, ar kuru vēlas uzsākt datu apmaiņu;

7.4. Subjekta kontaktpersonas (-u), vārdu, uzvārdu, amatu un tālruņa numuru.

8. Iestāde 5 (piecu) darba dienu laikā no šo noteikumu 6.punktā minētā automātiskā paziņojuma saņemšanas informē Subjektu par pieslēgšanās pieprasījuma apstiprināšanu, nosūtot uz Subjekta saskaņā ar šo noteikumu 7.2.apakšpunktu paziņoto (-ām) elektroniskā pasta adresi (-ēm) apstiprinājumu un šādu informāciju:

8.1. Iestādes tālruņa numuru un elektroniskā pasta adresi jautājumu saistībā ar Dienesta un ZTI rīkojumu un paziņojumu, izņemot jautājumus saistībā ar DIT darbību, paziņošanai;

8.2. dienu, ar kuru tiks uzsākta datu apmaiņa, kas nav agrāk par 5 (piecām) darba dienām no pieprasījuma apstiprinājuma sniegšanas un Subjekta pieslēgšanās pieprasījumā norādītās dienas.

9. Iestādei un Subjektam ir pienākums vismaz 3 (trīs) darba dienas iepriekš apmainīties ar informāciju par izmaiņām atbilstoši šo noteikumu 7.2., 7.4. un 8.1.apakšpunktam sniegtajā informācijā.

10. Sākot ar šo noteikumu 8.2.apakšpunktā norādīto dienu, datu apmaiņa ir veicama, izmantojot DIT.

**2.2. Datu apmaiņas, izmantojot DIT, veikšana**

11. Dienests, zvērināti tiesu izpildītāji, izmantojot Administrācijas pārziņā esošo Izpildu lietu reģistru, un Subjekts autonomi (patstāvīgi) pieslēdzas DIT datu apmaiņas veikšanai.

12. DIT kanālus izmanto datu apmaiņas veikšanai, ievērojot Valsts informācijas sistēmu savietotāja lietošanas kārtību un Aģentūras konsultācijās par DIT izmantošanu sniegto informāciju, ja šādas konsultācijas Iestādei un Subjektam ir bijušas.

13. Iestāde un Subjekts datu apmaiņu veic atbilstoši Aģentūras pārziņā esošajā Valsts informācijas sistēmu savietotāja XML (Extensible Markup Language) katalogā publicētajai XML shēmu struktūrai un prasībām.

14. Dienests un Administrācija savstarpēji saskaņotās izmaiņas iepriekš publicēto XML shēmu struktūrā vai prasībās publicē Aģentūras pārziņā esošajā Valsts informācijas sistēmu savietotāja XML katalogā ne vēlāk kā 2 (divus) mēnešus pirms izmaiņu spēkā stāšanās. Iestādei ir pienākums nodrošināt rīkojuma, kas tiek ievietots DIT kanālā, noformēšanu, un Subjektam ir pienākums noformēt paziņojumu atbilstoši jaunajai XML shēmu struktūrai un prasībām ar datumu, kurš atbilstoši Aģentūras pārziņā esošajā Valsts informācijas sistēmu savietotāja XML katalogā XML shēmas aprakstā publicētajai informācijai norādīts kā izmaiņu spēkā stāšanās datums.

15. Dienests vai zvērināti tiesu izpildītāji par Subjekta paziņojumā konstatētajām satura neatbilstībām, ja šo neatbilstību dēļ nav iespējams apstrādāt paziņojumā norādīto informāciju, ziņo Subjektam ne vēlāk kā 1 (vienas) darba dienas laikā no paziņojuma saņemšanas, nosūtot informāciju uz saskaņā ar šo noteikumu 7.2.apakšpunktu paziņoto elektroniskā pasta adresi. Subjektam ir pienākums 1 (vienas) darba dienas laikā novērst konstatētās neatbilstības un ievietot DIT jaunu paziņojumu vai nosūtīt konkrētā rīkojuma devējam (Dienestam uz saskaņā ar šo noteikumu 8.1.apakšpunktu paziņoto elektroniskā pasta adresi vai zvērinātam tiesu izpildītājam uz Latvijas Zvērinātu tiesu izpildītāju padomes mājaslapā publicēto tiesu izpildītāja elektroniskā pasta adresi) informāciju, ka rīkojumā norādītā informācija ir korekta.

16. Subjekts, konstatējot satura neatbilstības Dienesta vai ZTI rīkojumā, kas liedz apstrādāt saņemto informāciju vai identificēt personu, ne vēlāk kā 1 (vienas) darba dienas laikā nosūta konkrētā rīkojuma devējam (Dienestam uz saskaņā ar šo noteikumu 8.1.apakšpunktu paziņoto elektroniskā pasta adresi vai zvērinātam tiesu izpildītājam uz Latvijas Zvērinātu tiesu izpildītāju padomes mājaslapā publicēto tiesu izpildītāja elektroniskā pasta adresi) informāciju par konstatēto neatbilstību. Dienests vai zvērināts tiesu izpildītājs ne vēlāk kā 1 (vienas) darba dienas laikā novērš konstatētās neatbilstības un ievieto DIT kanālā jaunu rīkojumu vai nosūta Subjektam uz saskaņā ar šo noteikumu 7.2.apakšpunktu paziņoto elektroniskā pasta adresi informāciju, ka rīkojumā norādītā informācija ir korekta.

17. Dienests un zvērināti tiesu izpildītāji ievieto rīkojumus DIT un izgūst paziņojumus no DIT jebkurā diennakts laikā.

18. Subjektam ir pienākums nodrošināt Dienesta un ZTI rīkojumu izgūšanu no DIT un paziņojumu ievietošanu DIT jebkurā diennakts laikā.

19. Subjekts pieņem izpildei Dienesta un ZTI rīkojumus DIT piešķirto unikālo numuru secībā, kuru veido rīkojuma DIT ievietošanas gads, mēnesis, diena, stunda, minūte, sekunde, milisekunde.

20. Subjekts un Iestāde nodrošina DIT savu ievietoto un saņemto datu dzēšanu tā, lai nepieļautu DIT kanālu pārpildīšanu.

21. Subjektam un Aģentūrai ir aizliegts izpaust ziņas trešajām personām par paziņotajiem Dienesta un ZTI rīkojumiem. Subjekts pēc klienta pieprasījuma var sniegt tam informāciju par ar klienta kontu veiktajām darbībām un to pamatojumu, ja darbības ir saistītas ar rīkojumu par naudas līdzekļu apķīlāšanu, tikai pēc paziņojuma ievietošanas DIT, bet, ja darbības ir saistītas ar cita rīkojuma izpildi – tikai pēc tam, kad Subjekts ir veicis šā rīkojuma izpildi.

22. Aģentūra nodrošina DIT darbību nepārtrauktā režīmā, izņemot plānotos un neplānotos pārtraukumus. Par plānotiem pārtraukumiem Aģentūra ne vēlāk kā 5 (piecas) darba dienas iepriekš paziņo Iestādei un Subjektam uz DIT lietotāja tiesību pieprasījumā norādīto elektroniskā pasta adresi. DIT darbība nepārtrauktā režīmā nozīmē tā pieejamību:

22.1. darba dienās, darba laikā no 8:30 līdz 17:00 – 99% mēnesī;

22.2. pārējā laikā – 97 % mēnesī.

23. Ja Administrācija, nosūtot informāciju uz Subjekta saskaņā ar šo noteikumu 7.2.apakšpunktu paziņoto elektroniskā pasta adresi, ir informējusi Subjektu par Administrācijas informācijas sistēmā konstatētiem tehniskiem traucējumiem, kas ilgāk par 24 stundām liedz ZTI rīkojumu ievietošanu DIT vai Subjekta DIT ievietotā paziņojuma izgūšanu no DIT, Subjekti un zvērināti tiesu izpildītāji datu apmaiņu Administrācijas norādītajā periodā veic, izmantojot pasta pakalpojumus, vai elektroniski. Ja Dienests, nosūtot informāciju uz Subjekta saskaņā ar šo noteikumu 7.2.apakšpunktu paziņoto elektroniskā pasta adresi, ir informējis Subjektu par Dienesta informācijas sistēmā konstatētiem tehniskiem traucējumiem, kas ilgāk par 24 stundām liedz Dienesta rīkojumu ievietošanu DIT vai Subjekta DIT ievietotā paziņojuma izgūšanu no DIT, Subjekti Dienesta norādītajā periodā datu apmaiņu ar Dienestu veic šifrēti ar elektroniskā pasta starpniecību.

24. Subjektam ir aizliegts veikt darbības, kas apdraud Iestādes informācijas konfidencialitāti, integritāti vai pieejamību, kā arī veikt darbības, kas var izraisīt DIT drošības apiešanu, nepamatotu pārslodzi vai bojāšanu vai ir vērstas uz DIT drošības apiešanu, nepamatotu pārslodzi vai bojāšanu.

25. Aģentūra nodrošina Dienesta un ZTI rīkojumu un paziņojumu datu integritāti un konfidencialitāti.

26. Aģentūra un Subjekts nodrošina tādu tehnisko un organizatorisko līdzekļu lietošanu un lietotāju pārvaldību, lai aizsargātu fizisko personu datus un novērstu to nelikumīgu apstrādi, ievērojot personu datu aizsardzības jomā noteiktās prasības.

27. Aģentūra un Subjekts nodrošina Dienesta un ZTI rīkojumu un paziņojumu ievietošanas DIT un izgūšanas no DIT notikumu auditācijas pierakstu saglabāšanu 3 (trīs) gadus.

28. Aģentūra savas atbildības ietvaros, pamatojoties uz Iestādes rakstisku pieprasījumu, 10 (desmit) darba dienu laikā sniedz auditācijas pierakstus par šo noteikumu 27.punktā noteikto periodu. Subjekts, pamatojoties uz Iestādes rakstisku pieprasījumu, 10 (desmit) darba dienu laikā sniedz auditācijas pierakstus par šo noteikumu 27.punktā noteikto periodu, kā arī savas atbildības ietvaros rakstveidā sniedz pieprasīto informāciju par konkrētiem datu apstrādes gadījumiem un to apstrādes pamatojumu.

**3. Datu apmaiņa starp Dienestu un Subjektu šifrēti ar elektroniskā pasta starpniecību**

29. Ja saskaņā ar šo noteikumu 2.nodaļu Subjekts nav paziņojis Dienestam par datu apmaiņu ar DIT starpniecību, Dienests un Subjekts datu apmaiņu veic šifrēti ar elektroniskā pasta starpniecību. Datu apmaiņu šifrēti pārtrauc ar šo noteikumu 8.2.punktā noteikto dienu, izņemot 23.punktā noteikto gadījumu.

30. Subjekts, kas veiks datu apmaiņu šifrēti ar elektroniskā pasta starpniecību, ne vēlāk kā vienu mēnesi pirms datu apmaiņas uzsākšanas paziņo Dienestam uz elektroniskā pasta adresi vid@vid.gov.lv šādu informāciju:

30.1. Subjekta elektronisko pasta adresi (-es), uz kuru nosūtāmi Dienesta rīkojumi šifrēti;

30.2. Subjekta elektronisko pasta adresi (-es), uz kuru nosūtāma informācija, kas saistīta ar Dienesta rīkojumu un paziņojumu paziņošanu šifrēti;

30.3. Subjekta kontaktpersonas(-u), vārdu, uzvārdu, amatu, tālruņa numuru.

31. Dienests 5 (piecu) darba dienu laikā no saskaņā ar šo noteikumu 30.punktā nosūtītā paziņojuma saņemšanas nosūta Subjektam uz saskaņā ar šo noteikumu 30.2.apakšpunktu paziņoto elektronisko pasta adresi šādu informāciju:

31.1. Dienesta elektronisko pasta adresi, no kuras Dienests Subjektam paziņos Dienesta rīkojumus un uz kuru Subjekts sūtīs paziņojumus;

31.2. Dienesta elektronisko pasta adresi, uz kuru Subjekts sūtīs informāciju, kas saistīta ar datu apmaiņu šifrēti;

31.3. Dienesta kontaktpersonas(-u), vārdu, uzvārdu, tālruņa numuru.

32. Dienests, veicot datu apmaiņu šifrēti, paziņo Dienesta rīkojumu uz saskaņā ar šo noteikumu 30.1.apakšpunktu paziņoto Subjekta elektroniskā pasta adresi. Pirms sūtīšanas Dienests šifrē nosūtāmo Dienesta rīkojumu ar Subjekta publisko atslēgu, izmantojot PGP (Pretty Good Privacy) šifrēšanas tehnoloģiju un Open PGP standartu. Minimālais PGP atslēgas garums ir 4096 biti, un tās derīguma termiņš ir līdz 2019.gada 30.jūnijam. Dienests konkrētajā dienā nosūtāmos Dienesta rīkojumus var apvienot un to kopu šifrēt ar vienu Subjekta publisko PGP atslēgu.

33. Subjekts, veicot datu apmaiņu šifrēti, nosūta paziņojumu uz saskaņā ar šo noteikumu 31.1.apakšpunktu paziņoto Dienesta elektroniskā pasta adresi. Pirms sūtīšanas Subjekts nosūtāmo paziņojumu šifrē ar Dienesta publisko PGP atslēgu, izmantojot PGP (Pretty Good Privacy) šifrēšanas tehnoloģiju un Open PGP standartu. Minimālais PGP atslēgas garums ir 4096 biti, un tās derīguma termiņš ir līdz 2019.gada 30.jūnijam. Subjekts konkrētajā dienā nosūtāmos paziņojumus var apvienot, ievērojot šo noteikumu 40.punktā noteiktās prasības, un to kopu šifrēt ar vienu Dienesta publisko PGP atslēgu.

34. Subjekts ne vēlāk kā 15 darba dienu laikā pirms datu apmaiņas uzsākšanas pieprasa Dienesta publisko PGP atslēgu, nosūtot pieprasījumu uz saskaņā ar šo noteikumu 31.2.apakšpunktu paziņoto Dienesta elektroniskā pasta adresi. Dienests 1 (vienas) darba dienas laikā pēc Subjekta pieprasījuma saņemšanas nosūta uz saskaņā ar šo noteikumu 30.2.apakšpunktu paziņoto Subjekta elektroniskā pasta adresi tīmekļa resursa adresi, kurā ir pieejama Dienesta publiskā PGP atslēga. Subjekts 1 (vienas) darba dienas laikā pēc Dienesta minētā paziņojuma saņemšanas paziņo Dienestam Subjekta publisko PGP atslēgu, nosūtot uz saskaņā ar šo noteikumu 31.2.apakšpunktu paziņoto Dienesta elektroniskā pasta adresi, ievērojot, ka pirms sūtīšanas Subjekts paziņojumu šifrē ar Dienesta paziņoto publisko PGP atslēgu. Dienests 1 (vienas) darba dienas laikā pēc Subjekta minētā paziņojuma saņemšanas apstiprina Subjekta publiskās PGP atslēgas saņemšanu, nosūtot uz saskaņā ar šo noteikumu 30.2.punktu paziņoto Subjekta elektroniskā pasta adresi, ievērojot, ka pirms sūtīšanas Dienests to šifrē ar Subjekta paziņoto publisko PGP atslēgu.

35. Dienestam un Subjektam ir pienākums vismaz 3 (trīs) darba dienas iepriekš informēt par izmaiņām paziņoto kontaktpersonu informācijā un elektroniskā pasta adresēs.

36. Ja kāds no Dienesta paziņotajiem rīkojumiem nav šifrēts ar PGP atslēgu vai šifrēts ar neatbilstošu šifra atslēgu vai ir citā veidā bojāts, tad tā saturs nevar tikt uzskatīts par Dienesta paziņotu rīkojumu, un Subjekts paziņo par konstatēto ne vēlāk kā 1 (vienas) darba dienas laikā, nosūtot uz saskaņā ar šo noteikumu 31.2.apakšpunktu paziņoto Dienesta elektroniskā pasta adresi.

37. Ja kāds no Subjekta paziņotajiem paziņojumiem nav šifrēts ar PGP atslēgu vai šifrēts ar neatbilstošu šifra atslēgu vai ir citā veidā bojāts, tad tā saturs nevar tikt uzskatīts par Subjekta paziņojumu, un Dienests paziņo par konstatēto ne vēlāk kā 1 (vienas) darba dienas laikā, nosūtot uz saskaņā ar šo noteikumu 30.2.apakšpunktu paziņoto elektroniskā pasta adresi.

38. Dienests un Subjekts nodrošina, ka privātā PGP atslēga atrodas Dienesta amatpersonu vai Subjekta darbinieka - personas (u), kurai ir tiesības saņemt informāciju un nodrošināt datu apmaiņu šifrēti - rīcībā. Ja privātā PGP atslēga prettiesiskas rīcības rezultātā varētu būt vai ir nonākusi personas, kurai nav tiesību saņemt attiecīgo informāciju, rīcībā, tad Dienesta vai Subjekta kontaktpersona informē par šo faktu nekavējoties, bet ne vēlāk kā 2 (divu) darba dienu laikā, nosūtot uz saskaņā ar šo noteikumu 30.2. un 31.2.apakšpunktu paziņoto elektroniskā pasta adresi, un nekavējoties pārtrauc izmantot esošo šifrēšanas atslēgu pāri savstarpējai informācijas apmaiņai. Dienests un Subjekts aizstāj šifrēšanas atslēgu pāri pret jaunu šifrēšanas atslēgu pāri, nosūtot attiecīgus paziņojumus uz Dienesta vai Subjekta saskaņā ar šo noteikumu 30.2. vai 31.2.apakšpunktu paziņoto elektroniskā pasta adresi.

39. Subjekts Dienesta rīkojumus, kas nosūtīti šifrēti, pieņem izpildei secībā, kādā Dienesta rīkojums ir saņemts, ievērojot rīkojuma elektroniskā pastā saņemšanas laiku (gads, mēnesis, diena, stunda, minūte). Ja Subjekts ir saņēmis rīkojumus no Dienesta un zvērinātiem tiesu izpildītājiem vienlaikus, Subjekts tos pieņem izpildei saskaņā ar tiešsecības metodi (pirmais iekšā pirmais ārā).

40. Subjekts paziņojumu noformē, izmantojot veidlapu, kas ir publicēta Dienesta tīmekļvietnē.

41. Ja Dienests veic izmaiņas iepriekš publicētajā veidlapā, Dienests publicē jaunu veidlapu Dienesta tīmekļvietnē ne vēlāk kā 2 (divus) mēnešus pirms izmaiņu stāšanās spēkā. Subjektam ir pienākums noformēt paziņojumu, izmantojot Dienesta tīmekļvietnē jauno publicēto veidlapu, ar datumu, kurš atbilstoši Dienesta tīmekļvietnē publicētajai informācijai norādīts kā izmaiņu spēkā stāšanās datums.

42. Subjektam ir aizliegts izpaust ziņas trešajām personām par Dienesta paziņotajiem rīkojumiem. Subjekts pēc klienta pieprasījuma var sniegt tam informāciju par ar klienta kontu veiktajam darbībām un to pamatojumu, ja darbības ir saistītas ar rīkojuma par naudas līdzekļu apķīlāšanu, tikai pēc paziņojuma nosūtīšanas šifrēti, bet ja darbības ir saistītas ar cita rīkojuma izpildi – tikai pēc tam, kad Subjekts ir veicis šā rīkojuma izpildi.

43. Dienests par Subjekta paziņojumā konstatētajām neatbilstībām, ja šo neatbilstību dēļ nav iespējams apkopot paziņojumā norādīto informāciju, ziņo Subjektam ne vēlāk kā 1 (vienas) darba dienas laikā no paziņojuma saņemšanas, nosūtot uz saskaņā ar šo noteikumu 30.2.apakšpunktu paziņoto elektroniskā pasta adresi. Subjektam ir pienākums 1 (vienas) darba dienas laikā novērst konstatētās neatbilstības, nosūtot uz saskaņā ar šo noteikumu 31.1.apakšpunktu paziņoto Dienesta elektroniskā pasta adresi paziņojumu, kas noformēts saskaņā ar šo noteikumu 40.punktu, vai nosūta informāciju, ka rīkojumā norādītā informācija ir korekta.

44. Subjekts, konstatējot neatbilstības Dienesta rīkojumā, kas liedz apstrādāt saņemto informāciju vai identificēt personu, ne vēlāk kā 1 (vienas) darba dienas laikā nosūta uz Dienesta saskaņā ar šo noteikumu 31.2.apakšpunktu paziņoto elektroniskā pasta adresi informāciju par konstatēto neatbilstību. Dienests ne vēlāk kā 1 (vienas) darba dienas laikā novērš konstatētās neatbilstības, nosūtot uz saskaņā ar šo noteikumu 30.1.apakšpunktu jaunu Dienesta rīkojumu, vai nosūta informāciju, ka Dienesta rīkojumā norādītā informācija ir korekta.

**4. Informēšana par datu apmaiņas kārtības neievērošanu un ar to saistīto darbību neveikšanu**

45. Ja Subjekts nav ievērojis kārtību, termiņus vai citus nosacījumus datu apmaiņas veikšanai, izmantojot DIT, Dienests, Administrācija vai zvērināti tiesu izpildītāji par konstatēto pārkāpumu 1 (vienas) darba dienas laikā informē Finanšu un kapitāla tirgus Komisiju.

46. Ja Subjekts nav ievērojis kārtību, termiņus vai citus nosacījumus datu apmaiņas veikšanai šifrēti, Dienests par konstatēto pārkāpumu 1 (vienas) darba dienas laikā informē Finanšu un kapitāla tirgus Komisiju.

**5. Noslēguma jautājumi**

46. Šo noteikumu 1.3.apakšpunkts, 23.punkts, 46.punkts un 3.nodaļa zaudē spēku 2019.gada 1.jūlijā.

 47. Noteikumi stājas spēkā 2017.gada 1.jūlijā.

Ministru prezidents M.Kučinskis

Finanšu ministre D.Reizniece-Ozola